62024TO0392_RES
Kawża T‑392/24
Raf VerbekeuElias Vlerick
vs
Il‑Parlament EwropewuIl‑Kunsill tal‑Unjoni Ewropea
Digriet tal‑Qorti Ġenerali (Is‑Sitt Awla) tas‑26 ta’ Novembru 2024
“Rikors għal annullament – Regolament (UE) 2024/1263 – Regolament (UE) 2024/1264 – Direttiva (UE) 2024/1265 – Att leġiżlattiv – Att li jinkludi miżuri ta’ implimentazzjoni – Nuqqas ta’ inċidenza diretta – Inammissibbiltà manifesta – Talba għal ‘djalogu kostituzzjonali’ mal-Qorti Kostituzzjonali Belġjana – Nuqqas manifest ta’ ġurisdizzjoni”
Rikors għal annullament – Persuni fiżiċi jew ġuridiċi – Kunċett ta’ att regolatorju fis-sens tar-raba’ paragrafu tal-Artikolu 263 TFUE – Kull att ta’ portata ġenerali bl-eċċezzjoni tal-atti leġiżlattivi – Regolamenti 2024/1263 u 2024/1264 – Regolamenti adottati, rispettivament, skont il-proċedura leġiżlattiva ordinarja u l-proċedura leġiżlattiva speċjali – Esklużjoni
(ir-raba’ paragrafu tal-Artikolu 263 u l-Artikolu 289(1) sa (3) TFUE; Regolament tal-Parlament Ewropew u tal-Kunsill 2024/1263; Regolament tal-Kunsill 2024/1264)
(ara l-punti 8 sa 12)
Rikors għal annullament – Persuni fiżiċi jew ġuridiċi – Atti li jikkonċernawhom direttament u individwalment – Inċidenza diretta – Kriterji – Produzzjoni diretta ta’ effetti legali vinkolanti fuq is-sitwazzjoni legali tar-rikorrent – Assenza – Inammissibbiltà manifesta
(ir-raba’ paragrafu tal-Artikolu 263 TFUE; Regolament tal-Parlament Ewropew u tal-Kunsill 2024/1263, Artikolu 1(1) u (2); Regolament tal-Kunsill 2024/1264; Direttiva tal-Kunsill 2024/1265, premessa 8)
(ara l-punti 17 sa 25, u 27 sa 29)
Sunt
Adita b’rikors għal annullament, li hija ċaħdet bħala manifestament inammissibbli, il-Qorti Ġenerali għamlet kjarifika dwar il-locus standi tar-rikorrenti ordinarji sabiex jippreżentaw tali rikors, skont ir-raba’ paragrafu tal-Artikolu 263 TFUE, kontra atti ġuridiċi tal-Unjoni Ewropea li huma ma jkunux destinatarji tagħhom u, b’mod iktar preċiż, dwar il-kundizzjoni ta’ inċidenza diretta.
Dan ir-rikors kien dirett kontra r-Regolamenti 2024/1263 (
1
) u 2024/1264 (
2
), kif ukoll kontra d-Direttiva 2024/1265 (
3
) (iktar ’il quddiem, flimkien, l-“atti kkontestati”), li huma intiżi sabiex jirriformaw il-qafas ta’ governanza ekonomika tal-Unjoni fid-dawl tal-għanijiet ta’ dixxiplina baġitarja u ta’ sostenibbiltà tad-dejn tal-Istati Membri.
Sussidjarjament, ir-rikorrenti kienu ressqu talba quddiem il-Qorti Ġenerali sabiex tmexxi “djalogu kostituzzjonali” mal-Qorti Kostituzzjonali Belġjana dwar l-implimentazzjoni mill-awtoritajiet Belġjani tal-atti kkontestati, liema talba hija ċaħdet minħabba n-nuqqas manifest ta’ ġurisdizzjoni tagħha.
Il‑kunsiderazzjonijiet tal‑Qorti Ġenerali
Preliminarjament, il-Qorti Ġenerali fakkret li r-raba’ paragrafu tal-Artikolu 263 TFUE jagħmel distinzjoni bejn tliet sitwazzjonijiet li fihom rikors għal annullament, ippreżentat minn persuna fiżika jew ġuridika, ikun jista’ jiġi ddikjarat ammissibbli, jiġifieri, rikors kontra att li hija tkun id-destinatarja tiegħu jew li jkun jikkonċernaha direttament u individwalment jew, fil-każ ta’ att regolatorju, jekk dan tal-aħħar ikun jikkonċernaha direttament u ma jkun jinvolvi ebda miżura ta’ implimentazzjoni.
L-ewwel nett, il-Qorti Ġenerali kkonstatat li, billi r-rikorrenti ma kinux id-destinatarji tal-atti kkontestati, huma ma kellhomx dritt għal azzjoni legali taħt l-ewwel sitwazzjoni msemmija.
It-tieni nett, fir-rigward tat-tielet sitwazzjoni li hija eżaminat fil-bidu, il-Qorti Ġenerali ppreċiżat li l-espressjoni “att regolatorju” ma tinkludix l-atti leġiżlattivi, jiġifieri l-atti adottati skont il-proċeduri msejħa “proċedura leġiżlattiva ordinarja” u “proċedura leġiżlattiva speċjali” (
4
).
F’dan ir-rigward, hija rrilevat, minn naħa, li r-Regolamenti 2024/1263 u 2024/1264 ġew adottati, rispettivament, skont il-proċeduri leġiżlattivi ordinarji u speċjali u għalhekk ma humiex atti regolatorji u, min-naħa l-oħra, li l-materjalizzazzjoni tal-effetti legali tad-Direttiva 2024/1265 fir-rigward tar-rikorrenti kienet teħtieġ miżuri ta’ implimentazzjoni fis-sens tar-raba’ paragrafu tal-Artikolu 263 TFUE, jiġifieri miżuri nazzjonali ta’ traspożizzjoni li jistgħu jkunu s-suġġett ta’ stħarriġ ġudizzjarju quddiem il-qrati nazzjonali.
Hija kkonkludiet li r-rikorrenti ma kellhomx dritt għal azzjoni legali kontra l-atti kkontestati taħt it-tielet sitwazzjoni msemmija fir-raba’ paragrafu tal-Artikolu 263 TFUE.
Fl-aħħar nett, fir-rigward tat-tieni sitwazzjoni msemmija f’dan l-artikolu, il-Qorti Ġenerali enfasizzat li l-ewwel kap tat-talbiet intiż għall-annullament tal-atti kkontestati seta’ jiġi ddikjarat ammissibbli biss sa fejn ir-rikorrenti kienu direttament u individwalment ikkonċernati mill-atti kkontestati.
F’dan ir-rigward, hija indikat li, sabiex rikorrent ordinarju jkun direttament ikkonċernat mill-att li jkun is-suġġett tar-rikors, għandhom jiġu ssodisfatti żewġ kundizzjonijiet kumulattivi. Minn naħa, il-miżura kkontestata għandha tipproduċi direttament effetti fuq is-sitwazzjoni legali tiegħu u, min-naħa l-oħra, hija ma għandha tħalli ebda setgħa ta’ evalwazzjoni lid-destinatarji fdati bl-implimentazzjoni tagħha.
Fir-rigward tal-ewwel waħda minn dawn il-kundizzjonijiet, ir-rikors għal annullament previst fl-Artikolu 263 TFUE huwa, skont ġurisprudenza stabbilita, esperibbli fir-rigward tal-miżuri kollha meħuda mill-istituzzjonijiet, tkun xi tkun il-forma tagħhom, li jkunu intiżi li jipproduċu effetti legali vinkolanti. Sabiex jiġi ddeterminat jekk att ikunx jipproduċi tali effetti u, għaldaqstant, jekk jistax ikun suġġett għal tali rikors, għandha tiġi eżaminata s-sustanza ta’ dan l-att u għandhom jiġu evalwati l-effetti tiegħu fid-dawl ta’ kriterji oġġettivi, bħalma huwa l-kontenut tal-imsemmi att, billi jittieħdu inkunsiderazzjoni, jekk ikun meħtieġ, il-kuntest li fih ikun ġie adottat dan tal-aħħar, kif ukoll is-setgħat tal-istituzzjoni li tkun l-awtriċi tiegħu. B’hekk, il-kapaċità ta’ att li jipproduċi direttament effetti fuq is-sitwazzjoni legali ta’ persuna fiżika jew ġuridika ma tistax tiġi evalwata fid-dawl biss tal-fatt li dan l-att ikollu l-forma ta’ direttiva.
F’dan il-każ, il-Qorti Ġenerali nnotat li l-atti kkontestati, intiżi li jirriformaw il-qafas ta’ governanza ekonomika tal-Unjoni, fid-dawl tal-għanijiet ta’ dixxiplina baġitarja u ta’ sostenibbiltà tad-dejn tal-Istati, kienu japplikaw għall-Istati Membri, sa fejn dawn l-atti jipprevedu qafas ta’ governanza ekonomika għal dawn tal-aħħar, b’mod partikolari regoli li jikkonċernaw il-pjanijiet baġitarji u strutturali nazzjonali, il-proċedura dwar id-defiċit eċċessiv tal-Istati Membri li adottaw il-munita unika u l-oqfsa baġitarji tal-Istati Membri sabiex jiġi evitat defiċit pubbliku eċċessiv.
Għaldaqstant, l-atti kkontestati ma setgħux jipproduċu direttament effetti vinkolanti fuq is-sitwazzjoni legali proprja tar-rikorrenti. Din il-konklużjoni kienet ukoll ikkonfermata mill-allegazzjonijiet tar-rikorrenti fir-rikors, peress li dawn ma identifikaw ebda dispożizzjoni konkreta tal-atti kkontestati li setgħet tipproduċi effetti fuq is-sitwazzjoni legali tagħhom u ebda effett ġuridiku konkret fuq l-imsemmija sitwazzjoni. B’mod partikolari, l-effetti li seta’ kellhom l-atti kkontestati fuq il-ġestjoni u d-drittijiet ta’ entità pubblika, bħalma hija l-belt ta’ Gand (il-Belġju), ma setgħux jikkostitwixxu effetti li jaffettwaw direttament is-sitwazzjoni legali tagħhom.
Il-Qorti Ġenerali kkonkludiet li, billi l-kundizzjoni ta’ inċidenza diretta ma kinitx issodisfatta, ir-rikorrenti ma kellhomx locus standi fl-annullament tal-atti kkontestati taħt it-tieni sitwazzjoni msemmija fir-raba’ paragrafu tal-Artikolu 263 TFUE.
Konsegwentement, il-Qorti Ġenerali ċaħdet l-ewwel kap tat-talbiet bħala manifestament inammissibbli sa fejn ir-rikorrenti ma setgħu jibbażaw il-locus standi tagħhom fl-annullament tal-atti kkontestati fuq ebda waħda mis-sitwazzjonijiet imsemmija fir-raba’ paragrafu tal-Artikolu 263 TFUE.
(
1
)	Regolament (UE) 2024/1263 tal-Parlament Ewropew u tal-Kunsill tad‑29 ta’ April 2024 dwar il-koordinazzjoni effettiva tal-politiki ekonomiċi u dwar is-sorveljanza baġitarja multilaterali u li jħassar ir-Regolament tal-Kunsill (KE) Nru 1466/97 (ĠU L, 2024/1263).
(
2
)	Regolament tal-Kunsill (UE) Nru 2024/1264 tad‑29 ta’ April 2024 li jemenda r-Regolament (KE) Nru 1467/97 dwar li titħaffef u li tiġi ċċarata l-implimentazzjoni tal-proċedura ta’ defiċit eċċessiv (ĠU L, 2024/1264).
(
3
)	Direttiva tal-Kunsill (UE) 2024/1265 tad‑29 ta’ April 2024 li temenda d-Direttiva 2011/85/UE dwar ir-rekwiżiti għal oqfsa baġitarji tal-Istati Membri (ĠU L, 2024/1265).
(
4
)	Skont l-Artikolu 289(1) u (3) TFUE.